Vita:Kopár sziget

message: Mit szólnátok, ha ezt rovatként beírnánk jobb filmek szócikkéhez? Tehát hogy miről érdemes beszélgetni a film megnézése után? Értem, hogy nem eredeti közlés helye a Wiki, de azért a filmek történetének a leírása sem írott források alapján történik. Szerintem jópofa szolgáltatás lehetne filmklub-ötleteket adni...
*Szerintem is hasznos szolgáltatás lehet, de nem a Wikipédiában. Sem jobb, sem rosszabb filmek szócikkében nincs helye ilyen jellegű rovatnak! Én bizonyosan azonnal törölném a cikkből. (Egyébként ennek a filmnek a történetleírása részben írott forrásból - bár nem másolásból - származik, lásd a Források szakaszt). – Vadaro vita 2019. július 8., 10:01 (CEST) 
Jó, akkor ne legyen, ez tényleg koncepcionális kérdés. Ha a Wiki koncepciójába nem fér bele, elfogadom. De megkérdezhetem, mi a baj azzal a történetkiegészítésemmel, hogy "jelentős tény, hogy ő az utolsó, miután a gyermekek és a férj is megfürdött ugyanabban a vízben."? Hát tényleg jelentős! Egy feminista japán rendezőről van szó, aki ezzel a filmmel többek között a tradicionális férfi-nő viszonyról is mesél. Éppilyen jelentős a film elején az, hogy először a férfi evez és az asszony pihen, majd az asszony evez és a férfi pihen. Szóval hogy van egyenlőség is a kapcsolatukban is, meg egyértelmű alá-fölérendelés is. Mindez filmnyelven elmondva.– Csomorkány vita 2019. július 8., 10:12 (CEST)
Ez olyan film, – hogy kiemelkedő, abban nyilván egyetértünk –, amelynek a leírásánál szerintem nem jó kitenni a hangsúlyokat, "mankókat" adni a megértéshez. Talán nem véletlen, hogy senki nem tartotta fontosnak hangsúlyozni (eddig) pl. a hagyományos és a modern életforma ellentétét, amit pedig a film megtesz, amikor a két gyerek együtt nézegeti a kirakatokat, stb. Itt ugyanis minden – "jelentős tény",  még a kecske táplálkozása is. Persze a fürdés jelenete is az, de hogy a fürdés sorrendje kinek miért jelentős, azt itt és a szócikkben nem vitatnám meg. (Nekem pl. másért, bár a kérdéses megjegyzést nem én vontam vissza). – Vadaro vita 2019. július 8., 11:50 (CEST)
Mondjuk, ha már koncepcionális kérdések, fölmerül, hogy miért kell lespoilerezni a filmet a "Történet"-rovatban. Mit ad ez hozzá ahhoz, amit az ember láthat? Mert elvenni el tud belőle. Aki nem látta a filmet, annak azért nem jó a "Történet"-rovat, aki látta, annak meg ennyire "mankók nélkül" egyszerűen fölösleges. 
De én nem is egy mankótlan szöveghez írtam a magam kiegészítését, hanem ehhez: "Enyhülést hoz az egyenkénti fürdés is a hordó vízben; a lenyugvó nap fényében az asszony arca egyszerre megszépül." Ez mi más, ha nem mankó? Semlegesen valahogy így szólna: "ezek után az egész család egymás után megfürdik ugyanabban a hordó tengervízben (ha jól láttam, hogy a tengerből merítették...). Először a gyermekek, utána a férfi, utána az asszony." 
A másik hozzátételem viszont kifejezetten egy tárgyi tévedést korrigált. Most ez van ott: "A jelenet hasonlít a korábbihoz, de a férfi most tehetetlenül nézi és – locsol tovább; hagyja, hogy felesége kitombolja magát." Bocsánat, de a férfi nem tehetetlen. Nagyonis kommunikál. Csak olyan japán módon. Azzal, hogy folytatja a munkát, mutat egy továbblépést.
Egy harmadik pont, ahol bizonytalan vagyok, ezért nem nyúltam bele a "Történet"-be, de érdekel a véleményed: a vacsora és az utazás a termények árából jött össze, vagy a halfogásból? Én úgy értettem, hogy a gyerekeknek sikerült egy különösen értékes halat kifogniuk, a szülőknek némi körök után eladniuk, és abból tudtak utazni. Ezt a koncepciót visszapörgetve, pont nem a kisebbik, hanem a nagyobbik gyerek fogja a halat (amúgy totál együttműködnek), és ez marad a végső emlék Taroról.– Csomorkány vita 2019. július 8., 12:45 (CEST)
Biztos sok dologban van igazságod, én ezt nem bírálhatom el. Amennyit a filmről válaszolni tudtam, az fönt olvasható. – Vadaro vita 2019. július 8., 14:27 (CEST) OK, egy minimalista javítást válaszottam: a "tehetetlenül"-jelzőt kihúztam a történet ismertetéséből, mert súlyosan félrevezető: a férj ott éppen nem tehetetlen. Egyéb véleményem az, hogy vagy az egész "története"-rész törlendő, vagy igenis kellene értelmezési mankókat adni az olvasónak.– Csomorkány vita 2019. július 8., 15:34 (CEST)
thread_title:  Filmklubban fölvethető kérdések - elvi